Dôvodová správa
Všeobecná časť

Problematika hluku pri práci už dlhodobo patrí k najzávažnejším problematikám pracovného prostredia. Uvedená problematika je v legislatíve Slovenskej republiky v súčasnosti upravená zákonom Národnej rady Slovenskej republiky č. 272/1994 Z.z. o ochrane zdravia ľudí v znení neskorších  predpisov a nariadením vlády Slovenskej republiky č. 40/2002 Z.z. o ochrane zdravia pred hlukom  a vibráciami v znení neskorších predpisov.
V predkladanom návrhu nariadenia vlády sa v súvislosti s pripravovaným nariadením vlády Slovenskej republiky o minimálnych zdravotných a bezpečnostných požiadavkách na ochranu zamestnanca pred rizikami súvisiacimi s expozíciou hluku vypúšťajú ustanovenia, týkajúce sa expozície hluku pri práci.
Navrhovaná právna úprava je v súlade s Ústavou Slovenskej republiky, so zákonmi ako aj s medzinárodnými  a inými dokumentmi, ktorými je Slovenská republika viazaná.
Návrh nariadenia vlády nemá hospodársky, finančný, environmentálny vplyv, vplyv na zamestnanosť a podnikateľské prostredie a preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nepredkladá. 

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ:  
Vláda Slovenskej republiky

2.	Názov návrhu nariadenia vlády:  
Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 40/2002 Z. z. o ochrane zdravia pred hlukom a vibráciami v znení nariadenia vlády Slovenskej republiky č. 357/2005 Z. z.

3.	Problematika návrhu právneho predpisu:
a)	nie je upravená v práve Európskych spoločenstiev:	- primárnom
- sekundárnom,
b)	nie je upravená v práve Európskej únie:		- primárnom
- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

Osobitná časť

K čl. I bod 1
Pripravované nariadenie vlády Slovenskej republiky o minimálnych zdravotných a bezpečnostných požiadavkách na ochranu zamestnanca pred rizikami súvisiacimi s expozíciou hluku je transpozíciou smernice č. 2003/10/ES Európskeho parlamentu a rady a komplexne rieši problematiku expozície zamestnancov hluku.  Preto sa v predkladanom návrhu nariadenia vlády, ktorým sa mení  a dopĺňa nariadenie vlády Slovenskej republiky č. 40/2002 Z.z. v znení neskorších predpisov  vypúšťa ustanovenie, týkajúce sa vystavenia hluku pri práci.

K čl. I bod 2
	Z dôvodov uvedených k čl. I  bod 1 v novonavrhnutom znení § 2 nariadenia vlády sa vypúšťa oblasť vystavenia hluku pri práci, ktorá bude spracovaná vo vyššie spomenutom osobitnom nariadení vlády Slovenskej republiky.

K čl. I bod 3
	Z  dôvodov uvedených k bodom 1 a 2 sa § 4  upravujúci oblasť vystavenia hluku pri práci, ktorá bude spracovaná v osobitnom nariadení vlády Slovenskej republiky z nariadenia vlády vypúšťa. 

K čl. I. bod 4
	Oddiel II. hluk v pracovnom prostredí, ktorý sa vypúšťa z  nariadenia vlády Slovenskej republiky č.  40/2002 Z.z. o ochrane zdravia pred hlukom a vibráciami v znení neskorších predpisov, bude podrobne riešený v pripravovanom nariadení vlády Slovenskej republiky o minimálnych zdravotných a bezpečnostných požiadavkách na ochranu zamestnanca pred rizikami súvisiacimi s expozíciou hluku.

K čl. I. bod 5
	Vypustenie odsekov v nadväznosti na nariadenie vlády SR o minimálnych zdravotných a bezpečnostných požiadavkách na ochranu zamestnanca pred rizikami súvisiacimi s expozíciou hluku.

K čl. II
Účinnosť sa navrhuje vzhľadom na predpokladanú dĺžku legislatívneho procesu a v nadväznosti na nadobudnutie účinnosti návrhu nariadenia vlády SR o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou hluku.